b'\n_START_ARTICLE_\nAnglijos soverenas\n_START_PARAGRAPH_\nAnglijos soverenas (angl. sovereign)\xc2\xa0\xe2\x80\x93 Anglijos karalyst\xc4\x97s aukso moneta, pirm\xc4\x85 kart\xc4\x85 i\xc5\xa1leista 1489\xc2\xa0m. valdant karaliui Henrikui VII._NEWLINE_Soverenas paprastai buvo vertas 1 svaro sterling\xc5\xb3 arba 20 \xc5\xa1iling\xc5\xb3, ta\xc4\x8diau ant jos nebuvo pa\xc5\xbeym\xc4\x97ta monetos vert\xc4\x97. Pavadintas d\xc4\x97l dyd\xc5\xbeio ir pagal pirmosiose monetose pavaizduot\xc4\x85 karali\xc5\xb3 soste. Averse buvo soste s\xc4\x97din\xc4\x8dio karaliaus atvaizdas, o reverse\xc2\xa0\xe2\x80\x93 Anglijos karalyst\xc4\x97s herbas bei Tiudor\xc5\xb3 dviguba ro\xc5\xbe\xc4\x97._NEWLINE_Pirmieji soverenai buvo 23 karat\xc5\xb3 prabos (958 prabos) ir sv\xc4\x97r\xc4\x97 15,55 g (15,47 g gryno aukso). V\xc4\x97liau Henrikas VIII aukso grynum\xc4\x85 suma\xc5\xbeino iki 22 karat\xc5\xb3 (917 prabos). \xc5\xa0io grynio auksas (vadinamas kron\xc5\xb3 auksu) tapo standartiniu aukso grynumu Brit\xc5\xb3 salose ir JAV._NEWLINE_Soveren\xc5\xb3 svoris kelis kartus buvo ma\xc5\xbeintas. Paskutinius soverenus nukaldino 1604\xc2\xa0m. J\xc5\xb3 viet\xc4\x85 v\xc4\x97liau u\xc5\xbe\xc4\x97m\xc4\x97 junitai, lorelai, broudai ir gin\xc4\x97jos._NEWLINE_1817\xc2\xa0m. soveren\xc5\xb3 kaldinim\xc4\x85 atnaujino Jungtin\xc4\x97 Did\xc5\xbeiosios Britanijos ir Airijos Karalyst\xc4\x97.'